Padtoets: Honda se HR-V verbaas - Maroela Media
Honda HR-V (Foto: Verskaf)
Die HR-V speel in die selfde spasie as Nissan se Qashqai. Dit is ŉ kruismodel, iets wat deesdae uiters gewild is vir mense wat nie net ŉ plat luikrug wil hê nie, maar ook nie ŉ groot sportnutsvoertuig nie – iets net so in die middel.
Honda sukkel al jare om ŉ stigma te skud dat dit “oumens-karre” is. Die HR-V is vir my ŉ skuif in die regte rigting, maar tóg verloor hulle nie die eienskappe wat die meer ervare mense in terme van ouderdom so trek nie. Dis nie ŉ lelike eendjie nie, maar sy ontwerp is vir my effe konserwatief. Nissan se Qashqai is vir my ŉ baie mooier voertuig.
Die binneruim is ergonomies uitgelê en bly eenvoudig. Alles is waar dit hoort en die HR-V se lugreëling werk fantasties. Die outomatiese ligte en ruitveërs werk lekker.
Die inligtingstelsel pas wel nie vir my by die res van die voertuig nie. Dis ŉ na-mark eenheid en Honda kon beslis hier beter gedoen het met ŉ raakskerm wat beter integreer. Beenruimte vir agterste passasiers is regtig lekker groot, en die kattebak nie te versmaai nie.
Die HR-V ry met ŉ atmosferiese 1,8 viersilinder. Die enjin bied 105 kW en 172 Nm. Nie sleg nie. Ek is nog altyd ŉ groot ondersteuner van Honda se atmosferiese enjins met VTEC. Hulle is lief vir toere en kan ook net lekker rustig loop sonder om swaar te wees op brandstof.
Een ding wat nie vir almal gaan wees nie is die kombinasie van die atmosferiese enjin en die palwissel-transmissie. Dis beslis nie die slegste CVT wat ek al teëgekom het nie, maar as ŉ mens wil verbygaan of moet vinnig spoed optel dan klim die toere tot 6 500 r/min en hy raas. Honda het wel die transmissie geprogrammeer sodat hy ratwisselings na-aap, maar dit klink steeds aardig.
Ritgehalte is lekker sag in die HR-V. Sy bande het ŉ goeie profiel en dus loop
hy nooit stamperig nie. Padhouvermoë is goed, nes ŉ mens verwag van ŉ Honda – al gaan meeste HR-V bestuurders nooit só ry nie. Ek het ŉ paar grondpaaie aangedurf op pad na ŉ troue toe in die Magaliesberge, en die HR-V gedra hom baie goed.
Die HR-V is vir my ŉ lekker voertuig, maar die mededingers is baie sterk in dié segment. Kruismodelle soos die Nissan Qashqai kan nie ignoreer word nie en die Subaru XV se vierwielaandrywing sit hom in ŉ klas van sy eie.
Honda HR-V 1.5 Comfort CVT 88 kW/ 145 Nm 6.2 ℓ/ 100 km R354 900
Honda HR-V 1.8 Elegance CVT 105 kW/ 172 Nm 6.8 ℓ/ 100 km R419 900
Die reeks word gedek deur ŉ 3 jaar/ 100 000 km waarborg en 4 jaar 60 000 km diensplan.
Suzuki Vitara 1.6 GL+ outo 86 kW/ 151 Nm 5.9 ℓ/ 100 km 3 jaar/ 100 000 km waarborg
4 jaar/ 60 000 km diensplan R337 900
Hyundai Kona 2.0 Executive 110 kW/ 180 Nm 7.2 ℓ/ 100 km 5 jaar/ 150 000 km voertuigwaarborg
5 jaar/ 90 000km diensplan R399 900
Subaru XV 2.0i 115 kW/ 196 Nm 5.9 ℓ/ 100 km 3 jaar/ 150 000 km waarborg
3 jaar 75 000km omvattende instandhoudingsplan R400 900
Nissan Qashqai 1.2T Acenta Plus auto 85 kW/ 165 Nm 6.2 ℓ/ 100 km 6 jaar /150 000 km waarborg
3 jaar/ 90 000 km diensplan R418 900
Tussen dié mededingers kies ek die Hyundai Kona of Subaru XV.
Harley-Davidson Road Glide Special – Gemaak vir die langpad
Luister: Wiele2Wiele gesels oor die jongste motornuus
A · 7 maande gelede
Ek ry ‘n Honda HR-V vanaf 2015 – die eerstes wat uitgekom het. Ek is baie gelukkig met myne. Ry soos ‘n droom in verkeer met genoeg krag om verby te gaan.